
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  10.02.2010

	Nr.
	  26/839


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea articolului 48 din Legea nr.184/2001, republicată, privind organizarea şi exercitarea profesiei de arhitect, trimisă comisiei pentru examinare pe fond, cu adresa nr.Pl.x651 din 15 decembrie 2009.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

R A P O R T      
asupra propunerii legislative pentru modificarea şi completarea articolului 48 din Legea nr.184/2001, republicată, privind organizarea şi exercitarea profesiei de arhitect

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 651 din 15 decembrie 2009, cu dezbaterea pe fond în procedură obişnuită, a propunerii legislative pentru modificarea şi completarea articolului 48 din Legea nr.184/2001, republicată, privind organizarea şi exercitarea profesiei de arhitect.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.818/15.07.2009)
· punctul de vedere negativ al Guvernului (nr.2232/01.09.2009)

Propunerea legislativă are ca obiect de reglementare completarea cu un nou alineat care prevede că în cazul în care Ordinul Arhitecţilor, respectiv instituţia de învăţământ superior de arhitectură acreditată de statul român nu-şi desemnează membrii în comisia de evaluare în termen de 30 de zile de la data solicitării, licitaţiile şi concursurile de soluţii în domeniul arhitecturii şi urbanismului se desfăşoară în absenţa lor, respectându-se legislaţia în vigoare privind achiziţiile publice sau alte acte normative din domeniu.


Comisia propune Plenului Camerei Deputaţilor respingerea propunerii legislative din următoarele consideraţii: prevederile actuale ale art.48 din Legea nr.184/2001, republicată, stabilesc că în cazul licitaţiilor şi concursurilor de soluţii în domeniul arhitecturii şi urbanismului, cel puţin o treime din numărul membrilor comisiei de evaluare sau ai juriului trebuie să fie arhitecţi cu drept de semnătură, dintre care un reprezentant al Ordinului şi un reprezentant al unei instituţii de învăţământ superior de arhitectură acreditate de statul român. Faptul că o treime din juriul constituit cu ocazia organizării unui concurs de soluţii în domeniul arhitecturii şi urbanismului trebuie să fie arhitecţi reprezintă, practic, o explicaţie utilă a modului în care se implementează prevederile art.73 din Directiva 18/2004/CE.


 Propunerea legislativă face parte din categoria legilor ordinare, conform art. 76, alin.(2) din Constituţia României, republicată.
La dezbaterile care au avut loc în şedinţa comisiei din 9 februarie 2010 au participat, în conformitate cu prevederile art.54 şi 55 din Regulamentul Camerei Deputaţilor, republicat, Ioana Mihăilă director în Ministerul Educaţiei, Cercetării, Tineretului şi Sportului, Liviu Grădinaru – secretar de stat în Ministerul Administraţiei şi Internelor, Tanczos Barna – secretar de stat şi Anca Ginavar – director general în Ministerul Dezvoltării Regionale şi Turismului.
La lucrările comisiei au fost prezenţi 31 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 25 noiembrie 2009.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert, Roxana Feraru

